b'\n_START_ARTICLE_\nEkspandirana pluta\n_START_SECTION_\nSPLO\xc5\xa0NO O EKSPANDIRANI PLUTI\n_START_PARAGRAPH_\nEkspandirana pluta kot tudi granulat expandirane plute v veliki ve\xc4\x8dini izvirata iz Portugalske. Obstoje\xc4\x8di postopek izdelave ekspandirane plute je na Portugalskem v uporabi nekaj ve\xc4\x8d kot 20 let, spremenil se je predvsem vir energije za obdelavo. Kot 92% vir energije se pri obdelavi uporabi zunanja plast skorje hrasta plutovca, ki ima izredno \xc4\x8disto zgorevanje, preostalih 8% pa elektrika, ki izvira predvsem iz vetrnih elektrarn._NEWLINE_Zaradi velike potrebne koli\xc4\x8dine surovine se za izdelavo ekspandirane plute uporablja predvsem pluta ni\xc5\xbeje kvalitete, v nekaj odstotkih pa se dodaja \xc5\xbee uporabljeni - reciklirani material.\n_START_SECTION_\nPOSTOPEK PREDELAVE V EKSPANDIRANO PLUTO\n_START_PARAGRAPH_\nPostopek se za\xc4\x8dne s pridobivanjem surovine (skorje hrasta plutovca). Po intervalu 9. let skorjo drevesa olupijo posebej usposobljeni delavci s temu namenjenimi sekirami, saj samega drevesa pri tem ne smejo po\xc5\xa1kodovati. Sezona \xe2\x80\x9c\xc5\xbeetve\xe2\x80\x9d je po navadi avgust, saj je zaradi su\xc5\xa1nej\xc5\xa1ega obdobja skorja drevesa la\xc5\xbeje odstranljiva. Za tem se skorja sortira po kvaliteti, saj se najkvalitetnej\xc5\xa1i najmanj porozen del uporabi za izdelavo delikatnej\xc5\xa1ih izdelkov, kot so npr. zama\xc5\xa1ki za kvalitetnej\xc5\xa1a vina. Po lupljenju drevo za evidenco o\xc5\xa1tevil\xc4\x8dijo z letnico lupljenja. Kmalu po lupljenju se skorja drevesa pri\xc4\x8dne obnavljati, po 9. letih pa je drevo pripravljeno na ponovno lupljenje._NEWLINE_Ko surovina prispe k proizvajalcu ekspandirane plute jo pustijo le\xc5\xbeati nekaj tednov, da kasneje la\xc5\xbeje lo\xc4\x8dijo skrajno skorjo. Skrajno skorjo med kasnej\xc5\xa1im procesom uporabijo za segrevanje kotlov za paro za kasnej\xc5\xa1i proces ekspandiranja._NEWLINE_Ko odstranijo skrajno skorjo sledi postopek \xc4\x8di\xc5\xa1\xc4\x8denja. Surovino \xc4\x8distijo s pomo\xc4\x8djo sit, magnetov prepihovanja in ro\xc4\x8dnega pregleda. Tako pre\xc4\x8di\xc5\xa1\xc4\x8deno surovino nato zmeljejo na primerno granulacijo in pridobljeni granulat ponovno \xc4\x8distijo s pomo\xc4\x8djo prepihovanja._NEWLINE_Ko s pomo\xc4\x8djo prepihovalne naprave za \xc4\x8di\xc5\xa1\xc4\x8denje surovino izpihnejo v drugo proizvodno halo sledi faza ekspandiranja. Tam pripravljen in o\xc4\x8di\xc5\xa1\xc4\x8den granulat plute v debelini nekaj centimetrov nasujejo v primerne kalupe. V te kalupe spustijo paro katero proizvedejo v kotlu ogrevanem s pomo\xc4\x8djo prej omenjenih ostankov skrajno zunanje plasti skorje hrasta plutovca. V pi\xc4\x8dlih nekaj sekundah tak\xc5\xa1ne parne obdelave iz omenjenih nekaj centimetrov naravnega granulata zraste blok ekspandirane plute v dimenziji cca. 110x60x40cm. Granule, ki sestavljajo blok pa med seboj ve\xc5\xbee le naravna suberinska smola, katero med samim postopkom izlo\xc4\x8di pluta. Zaradi temperature vbrizgane pare so po postopku v notranjosti bloka vidni gore\xc4\x8di delci ostankov \xe2\x80\x9cne\xc4\x8disto\xc4\x8d\xe2\x80\x9d. Iz varnostnih razlogov tako ogret blok ekspandirane plute po teko\xc4\x8dem traku odpotuje do komore, kjer vanj prodre 72 igel s pomo\xc4\x8djo katerih vanj vbrizgajo hladno vodo z namenom hitrega ohlajanja ter dimenzijskega stabiliziranja._NEWLINE_Tako pripravljen blok je \xc5\xbee primeren za razrez v kon\xc4\x8dni proizvod. Razrezu, ki poteka avtomatizirano sledi avtomatiziran proces preverjanja dimenzij in kakovosti izdelka. Faza preverjanja kakovosti je pomemben del procesa, saj je kljub izredno naprednim tehnolo\xc5\xa1kim procesom predmet obdelave vendarle izdelek narave, ki je nemalokrat izvirna pri svojih kreacijah._NEWLINE_Kakovost izdelkov proizvajalci dnevno preverjajo v naprednih laboratorijih, kjer za zagotavljanje najbolj\xc5\xa1ih rezultatov dnevno preverjajo parametre kakovost, kot so dimenzijska stabilnost, ognjevarnost in mehanska odpornost. Impresiven test, katerega izvajajo je testiranje pre\xc5\xbeganja materiala. Primer testa: Po 5. minutah uporabe plamena s 400oC pravokotno na 4cm debelo plo\xc5\xa1\xc4\x8do material ob stiku z ognjem sicer \xc5\xbeari kot pregreto jeklo. Vendar temperatura materiala na drugi strani ostane skoraj nespremenjena. \xc4\x8cutiti je le odvajanje pare, ki ne vsebuje ogljikovega dioksida ter ima vonj podoben vaniliji.\n_START_SECTION_\nUPORABA EKSPANDIRANE PLUTE V GRADBENI\xc5\xa0TVU\n_START_PARAGRAPH_\nV zadnjih desetletjih so se z ekonomskim standardom spremenili tudi standardi bivanja. Kar je bilo \xc5\xa1e pred nekaj desetletji samo pe\xc5\xa1\xc4\x8dici dosegljivi luksuz je danes osnovno pravilo bivanja. Z nara\xc5\xa1\xc4\x8dujo\xc4\x8dim ekolo\xc5\xa1kim osve\xc5\xa1\xc4\x8danjem v sodobnem svetu se je zelo spremenil tudi sam na\xc4\x8din gradnje in predvsem uporabljeni materiali. Na podlagi okolju prijazne proizvodnje mo\xc5\xbenosti recikliranja in izjemnih lastnosti je tu svoje mesto na\xc5\xa1la tudi pluta, ki se v gradbeni\xc5\xa1tu pojavlja predvsem kot ekspandirana pluta ali kot granulat. Material zdru\xc5\xbeuje ve\xc4\x8d izjemnih in edinstvenih lastnosti kot so termo-izolativnost, zvo\xc4\x8dna izolativnost, izjemno bla\xc5\xbeenje udarnega zvoka, ob vsem pa material nima omejene obstojnosti. Po raziskavah neodvisnih laboratorijev CSTB (Francija) ter LNEC (Portugalska) je material ob izpostavljenosti ekstremnim vremenskim vplivom po 50 letih uporabe ohranil vse lastnosti ob izdelavi. Po predhodno opisanem 100% naravnem proizvodnem procesu je material pripravljen za takoj\xc5\xa1no uporabo v ve\xc4\x8d gradbenih fazah z namenom doseganja razli\xc4\x8dnih namenov. Ne glede na namembnost, pa material odlikujejo lastnosti, kot so toplotna izolativnost, zvo\xc4\x8dna izolativnost gostota, masa, dimenzijska stabilnost in nenazadnje neomejena obstojnost. Po testih, ki so simulirali 45-50 letno uporabo, je material ohranil nespremenjene lastnosti. Poleg neomejene obstojnosti pa je material 100% primeren za recikla\xc5\xbeo in morebitno naknadno uporabo v gradbeni\xc5\xa1tvu.'